title: Ononis spinosa
text: A bolomaga (nombre scientifico: Ononis spinosa (L., 1758)) ye una planta herbacia perén d'a familia Fabaceae, en a orden Fabales, conoixida y que s'emplega más que más por as suyas propiedatz medecinals diureticas en as personas y os ganaus.
  
  Ye una planta borde que vive en praus y marguins, apareixida con l'alfalz pero más dura y con os tallos lenyosos y bella vez tamién con punchas. Sobrevive millor con suelos pobres y en sequera. Habita por tot en Asia, Europa meridional y o norte d'Africa.
  
  Descripción 
  
  A bolomaga ye una hierba de tallos duros que gosa arribar a fer uns 80 centimetros d'alto, anque a mayoría d'eixemplars se troban entre ixa altaria y uns 25 u 30 cm nomás. As fuellas son composadas, siempre con 3 foliolos con a ladera lobulada y superficie pilosa. En os eixemplars más viellos u que han recibiu más sol, os tallos a sobén fan punchas protectoras que guardan as fuellas contra os herbivoros.
  
  A vena ye adventicia, estensa y profunda. As plantas maduras gosan estar bien enradigadas y costa de rancar-las, por o que bellas personas as consideran «malas hierbas». Como atras fabacias, tiene nodulos fixadors de nitrocheno de l'atmosfera con bacterias simbionts que pertenece a o chenero Rhizobium.
  
  As flors son labiadas de color rosa blanquinyosa. Floreixe en primavera. Os fruitos son tabilletas, pilosas quan son verdes, que en ixecar-se s'ubren con un esclafido y fan brincar a simient.
  
  Fitonimia 
  
  En a mayoría d'Aragón se conoixe esta planta como «bolomaga». Mosen Pardo Asso replegó la esprisión «rancar la bolomaga» con o significau de «fer lo más difícil d'una operación» en relación puestar que con as venas tan fondas que tiene. En Sastago, o diccionario de Moneva traye ixa misma esprisión pero con o significau de «fer fuera a uno que estorba». Unatra esprisión que recentó Pardo Asso y que contiene la bolomaga ye «bolomaga secreta», con o significau de «persona que fa mal y ye falsa».
  
  En a val de Vió, de Sobrarbe, en dicen tamién «bolomaca», con o soniu conservador de <k>, anque tamién se'n conoixe a forma con <g>, bolomaga. Unatra forma de decir con conservación d'a <k> se puede trobar en a val d'Echo, que en Ciresa y a villa d'Echo se documenta «grumaca».
  
  A forma «brumaga» s'ha trobau citada en puestos de Cinco Villas como Val Palmas, Uncastiello, Exeya y Sos. En Tarazona y Moncayo se documenta «bomaga».
  
  Imáchens
  
  Se veiga tamién 
  
   Rebasto.
   Tefla.
  
  Referencias
  
  Enlaces externos 
  
  Hierbas presents en Aragón
  Plantas medicinals